Analiză: Cum răspund statele UE la operațiunile subversive ale Rusiei. România e printre țările ”trezite”, dar discursul naționalist servește interesele Kremlinului

România se numără printre cele nouă state membre UE ”trezite” în fața pericolului reprezentat de operațiunile subversive ale Rusiei, dar capabilitățile strategice de contracarare sunt relativ subdezvoltate, arată un studiu realizat de un respectat think-tank din Cehia.

Studiul realizat de European Values arată că două state membre UE, Grecia și Cipru, sunt ”colaboratorii Kremlinului”, opunând zero rezistență în fața activităților subversive ale Rusiei. Alte șapte state sunt grupate sub eticheta ”în plină negare”: Ungaria, Austria, Luxemburg, Malta, Portugalia și Slovenia – țări care ignoră sau pur și simplu neagă existența dezinformărilor și operațiunilor ostile practicate de Rusia. Alte cinci țări sunt în grupul celor ”ezitante”, în timp ce România se află alături de Franța, Germania, Olanda, Spania, Finlanda, Cehia, Danemarca și Polonia în grupul țărilor care ”s-au trezit”.

Studiul arată că România identifică în mod explicit Rusia ca o amenințare la adresa securității sale naționale în diferite strategii oficiale, dar capabilitățile sale strategice pentru contracararea acestor activități ostile sunt ”relativ subdezvoltate”.

Analiza think-tank-ului arată că tensiunile bilaterale istorice, precum și independența energetică de facto față de gazele rusești împiedică România să devină un colaborator al Rusiei. Cu toate acestea, revenirea discursului naționalist în mainstream, promovat de unii lideri de opinie și de multiple canale în rețelele de socializare, creează terenul fertil pentru ideile promovate de Kremlin, precum slăbirea sentimentului pro-occidental.

Citește aici raportul complet al think-tankului European Values ”2018 Ranking of countermeasures by the EU28 to the Kremlin’s subversion operations”